কখনও তিনি পুলিশের গাড়িতে বোমা মারার কথা বলছেন। কখনও জিভ ছিঁড়ে নেওয়ার। কুকথার জন্য কুখ্যাত বীরভূমের তৃণমূল জেলা সভাপতি অনুব্রত মণ্ডল। 
সেই অনুব্রতই ঝুঁকে পড়ে নরম গলায় ক্ষমা চাইলেন প্রকাশ্যে। এমনই উলট পুরাণের সাক্ষী হয়ে রইল বোলপুর।
আসলে উপলক্ষ্য ছিল পুরোহিত সম্মেলন। সেই সম্মেলনের মঞ্চ থেকে বক্তৃতা দেওয়ার সময় অনুব্রত পুরোহিতদের কাছে ক্ষমা চেয়ে নেন। তিনি বলেন, ‘‘জন্ম, মৃত্যু, বিবাহ, অন্নপ্রাশনে আপনাদের প্রয়োজন হয়। সমস্ত পুজ- যজ্ঞতে আপনারা না হলে হয় না। তাই সমাজে আপনাদের অনেক গ্রহণযোগ্যতা রয়েছে। আপনাদের বাদ দিয়ে সমাজ চলতে পারে না। ভুল বললে ক্ষমা করবেন।’’
বিজেপির ‘হিন্দুত্ব’ অ্যাজেন্ডাকে টেক্কা দিতেই যে পুরোহিত সম্মেলনের আয়োজন তিনি করেছেন, তা আর বলার অবকাশ রাখে না। এই ভাবেই যে নরম হিন্দুত্বের অভিযান অনুব্রত শুরু করলেন তাও পরিষ্কার।

এই বিষয়ে অন্যান্য খবর

অনুব্রতকে কড়া ধমক মমতার। ‘এটাই শেষ বার’, কেষ্টকে চরম হুঁশিয়ারি তৃণমূল নেত্রীর
অনুব্রতর তালুকে মুকুলের পিকনিক, হুঁশিয়ারির চাপে ওসি, এসপি, ডিএম


অনুব্রত পুরোহিত ও টোলের পণ্ডিতদের বলেন, ‘‘আপনারাই হিন্দুত্ব শেখান। আমরা অন্য কার কাছে হিন্দুত্ব শিখব না। আমি হিন্দুত্ব জল্লাদদের কাছে শিখব না। আপনাদের কাছে হিন্দুত্ব শিখব। আমার বাড়িতে দুর্গাপুজো হয়। আমি শিবপুজো করি। অসুর তাড়াতে মা দুর্গার দরকার হয়। আমরা সেই মা দুর্গার পুজো করি।’’
ঠিক কী বলেছিলেন অনুব্রত? দেখে নিন নিচের ভিডিওটিতে:—
 

বর্তমান প্রজন্মে কেউ আর পুরোহিত হতে চাইছে না বলে আক্ষেপও ছিল অনুব্রতর গলায়। তাই তিনি জেলার টোলের পণ্ডিতদের পুরোহিত তৈরি করার আবেদন জানালেন ব্রাহ্মণ সম্মেলনের মঞ্চ থেকে।
পুরোহিতদের ভাতা নিয়েও সরকার ভাববে বলে মন্তব্য করেন তৃণমূলের জেলা সভাপতি। তিনি বলেন, “পশ্চিমবঙ্গে ৪৫২টি টোল আছে। বীরভূমে ছিল ২৫টি টোল। বামফ্রন্ট ১৫টি টোল বন্ধ করে দিয়ে গিয়েছে। যেগুলি রয়েছে তার প্রত্যেকটি টোলের পণ্ডিতরা অবশ্য টাকা পান। তাই তাঁদের কাছে আবেদন করব নতুন প্রজন্মকে পুরোহিত তৈরি করুন।’’
এদিন তিনি ঘোষণা করেন, “মন্ত্রী স্বপন দেবনাথের কাছ থেকে ৫ হাজার গরু চেয়েছি। দুঃস্থ মানুষদের ওই গরু দেওয়া হবে। মধ্যবিত্ত পরিবারকে ওই গরু দিলে দুধ বিক্রি করে তাদের সংসার চলবে। তাদের সংসারে অভাব থাকবে না।’’
সোমবার বোলপুর ডাকবাংলো মাঠে ম্যারাপ বেঁধে ঘটা করে ব্রাহ্মণ ও পুরোহিত সম্মেলনের আয়োজন করেন অনুব্রত মণ্ডল। মঞ্চে মন্ত্রী, বিধায়ক ছাড়াও ছিলেন তারাপীঠ কবিচন্দ্রপুর আশ্রমের কর্ণধার স্বামী মঙ্গলবাবা, ভারত সেবাশ্রম সংঘের মহারাজ স্বামী শুভানন্দজি মহারাজ।